CELEX: 32019R1081
Language: lt
Date: 2019-03-08 00:00:00
Title: 2019 m. kovo 8 d. Komisijos deleguotasis reglamentas (ES) 2019/1081, kuriuo nustatomos darbuotojų, vykdančių tam tikrus fizinius patikrinimus pasienio kontrolės postuose, konkrečių mokymo reikalavimų taisyklės (Tekstas svarbus EEE.)

26.6.2019   
               
               
                  LT
               
               
                  Europos Sąjungos oficialusis leidinys
               
               
                  L 171/1
               
            
         KOMISIJOS DELEGUOTASIS REGLAMENTAS (ES) 2019/1081
         2019 m. kovo 8 d.
         kuriuo nustatomos darbuotojų, vykdančių tam tikrus fizinius patikrinimus pasienio kontrolės postuose, konkrečių mokymo reikalavimų taisyklės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 49 straipsnio 5 dalį,
         kadangi:
         
                     (1)
                  
                  
                     Reglamentu (ES) 2017/625 nustatytos taisyklės dėl valstybių narių kompetentingų institucijų vykdomos į Sąjungą įvežamų gyvūnų ir prekių oficialios kontrolės, siekiant patikrinti atitiktį Sąjungos žemės ūkio maisto produktų grandinės teisės aktams;
                  
               
                     (2)
                  
                  
                     Reglamento (ES) 2017/625 5 straipsnio 4 dalyje reikalaujama, kad visi darbuotojai, vykdantys oficialią kontrolę ir kitą oficialią veiklą, turi būti tinkamai apmokomi jų kompetencijos srityje. Reglamento (ES) 2017/625 II priedo I skyriuje nustatyti oficialią kontrolę ir kitą oficialią veiklą vykdančių darbuotojų mokymo dalykai;
                  
               
                     (3)
                  
                  
                     Reglamento (ES) 2017/625 21 straipsnio 2 dalies c punkte reikalaujama, kad kompetentingos institucijos vykdytų gyvūnų, pateiktų pasienio kontrolės postuose, oficialią kontrolę siekiant patikrinti atitiktį gyvūnų gerovės reikalavimams ir visų pirma jų įvežimui į Sąjungą taikomoms taisyklėms. Tokia oficiali kontrolė apima vežamų gyvūnų būklės ir transporto priemonių kontrolę;
                  
               
                     (4)
                  
                  
                     Reglamento (ES) 2017/625 21 straipsnio 3 dalyje reikalaujama, kad vykdydamos oficialią kontrolę kompetentingos institucijos imtųsi priemonių, būtinų siekiant užkirsti kelią bet kokiam delsimui nuo gyvūnų pakrovimo iki jų išvežimo arba kuo labiau sumažintų tokį delsimą. Jei vežami gyvūnai turi būti sulaikomi ilgiau kaip dviem valandoms, kompetentingos institucijos turi užtikrinti, kad būtų imtasi atitinkamų priemonių jais pasirūpinti ir prireikus jie būtų pašerti, pagirdyti, iškrauti ir nuvesti į gyvūnų laikymo patalpas. Todėl tikslinga, kad darbuotojai, padedantys valstybiniam veterinarijos gydytojui atlikti gyvūnų fizinius patikrinimus pasienio kontrolės postuose, mokėtų atlikti konkrečiai šias užduotis;
                  
               
                     (5)
                  
                  
                     Reglamento (ES) 2017/625 47 straipsnio 1 dalyje nustatyta, kad tam tikrų kategorijų gyvūnams ir prekėms iš trečiųjų šalių turi būti taikoma oficiali kontrolė pirmojo atvežimo į Sąjungą pasienio kontrolės poste. Pagal to reglamento 49 straipsnio 1 dalį tokią oficialią kontrolę turi sudaryti, be kita ko, dokumentų patikrinimai, tapatumo patikrinimai ir fiziniai patikrinimai;
                  
               
                     (6)
                  
                  
                     Reglamento (ES) 2017/625 49 straipsnio 2 dalyje numatyta, kad, kai fiziniai patikrinimai yra susiję su gyvūnais, išskyrus vandens gyvūnus, arba mėsa ir valgomaisiais mėsos subproduktais, juos turi atlikti valstybinis veterinarijos gydytojas. Valstybiniam veterinarijos gydytojui gali padėti darbuotojai, kurie yra parengti pagal tame reglamente nustatytus reikalavimus veterinarijos klausimais ir kuriuos tam tikslui paskyrė kompetentingos institucijos. Toje dalyje taip pat numatyta, kad, kai fiziniai patikrinimai yra susiję su vandens gyvūnais, gyvūniniais produktais, išskyrus mėsą ir valgomuosius mėsos subproduktus, genetinės medžiagos produktais ar šalutiniais gyvūniniais produktais, tuos patikrinimus turi atlikti valstybinis veterinarijos gydytojas arba darbuotojai, kurie yra parengti pagal tame reglamente nustatytus reikalavimus ir kuriuos tam tikslui paskyrė kompetentingos institucijos;
                  
               
                     (7)
                  
                  
                     reikalaujama, kad darbuotojai, atliekantys fizinius patikrinimus, kurie yra gyvūnų ir tam tikrų prekių kategorijų oficialios kontrolės pasienio kontrolės punktuose dalis, būtų atitinkamai parengti specialiai tam tikslui. Mokymai turėtų užtikrinti, kad tokius fizinius patikrinimus visuose pasienio kontrolės postuose atliktų vienodai kompetentingi darbuotojai;
                  
               
                     (8)
                  
                  
                     Europos Parlamento ir Tarybos direktyvoje 2005/36/EB (2) nustatyta išsami veterinarijos gydytojų studijų programa. Ši studijų programa apima tokius dalykus kaip anatomija, patologija, parazitologija, klinikinė medicina, valstybinė veterinarija ir visuomenės sveikata, veterinarijos teisės aktai, gyvūnų auginimas ir maisto higiena (gyvūninio maisto produktų tikrinimas ir kontrolė, maisto higiena ir technologija ir praktinis darbas, įskaitant praktinį darbą vietose, kur skerdžiami gyvūnai ir gaminami maisto produktai). Tam, kad gyvūnų, gyvūninių produktų, genetinės medžiagos produktų ir šalutinių gyvūninių produktų fiziniai patikrinimai būtų atlikti kompetentingai, būtina išmanyti šiuos dalykus. Todėl yra tikslinga nustatyti konkrečius darbuotojų, kurie nėra valstybiniai veterinarijos gydytojai, mokymų reikalavimus, kad būtų pasiektas reikiamas veiklos atlikimo standartas. Šiuo metu nenustatyta poreikio parengti konkrečius valstybinių augalų sveikatos pareigūnų mokymų reikalavimus, kuriais būtų viršijami esami reikalavimai. Todėl valstybinių veterinarijos gydytojų ir valstybinių augalų sveikatos pareigūnų nebūtina įtraukti į šio reglamento taikymo sritį;
                  
               
                     (9)
                  
                  
                     valstybėms narėms turėtų būti leidžiama paskirti darbuotojus, kurie, net jei nedalyvavo pagal šį reglamentą nustatytoje mokymų programoje, yra baigę darbuotojų mokymus ar mainų programas, nurodytas Reglamento (ES) 2017/625 130 straipsnyje, jei tokie mokymai ar programos apima tuos pačius dalykus, kurių reikalaujama pagal šį reglamentą;
                  
               
                     (10)
                  
                  
                     Komisijos sprendime 93/352/EEB (3) nustatytos oficialių atstovų, specialiai parengtų žuvų patikrinimams atlikti žuvų iškrovimo uostuose esančiuose pasienio kontrolės postuose, skyrimo taisyklės. Kadangi to sprendimo taikymo sritis patenka į Reglamento (ES) 2017/625 taikymo sritį, o mokymo reikalavimai nustatyti šiame reglamente, tas sprendimas turėtų būti panaikintas;
                  
               
                     (11)
                  
                  
                     Reglamentas (ES) 2017/625 taikomas nuo 2019 m. gruodžio 14 d. Atitinkamai, šiame reglamente išdėstytos taisyklės taip pat turėtų būti taikomos nuo tos dienos,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            
               1.   Šiame reglamente išdėstytos taisyklės, kuriomis nustatomi konkretūs toliau nurodytų darbuotojų, vykdančių fizinius patikrinimus pasienio kontrolės postuose, mokymų reikalavimai, kaip nurodyta Reglamento (ES) 2017/625 49 straipsnio 2 dalies a ir b punktuose:
               
                           a)
                        
                        
                           darbuotojų, padedančių valstybiniam veterinarijos gydytojui atlikti gyvūnų, išskyrus vandens gyvūnus, ar mėsos ir valgomųjų mėsos subproduktų fizinius patikrinimus;
                        
                     
                           b)
                        
                        
                           darbuotojų, vykdančių vandens gyvūnų, gyvūninių produktų, išskyrus a punkte nurodytus, genetinės medžiagos produktų ar šalutinių gyvūninių produktų fizinius patikrinimus.
                        
                     
            
               2.   Šis reglamentas netaikomas valstybiniams veterinarijos gydytojams ir valstybiniams augalų sveikatos pareigūnams.
            
         
         
            2 straipsnis
            Bendrieji kompetentingų institucijų įpareigojimai dėl mokymo
            
               1.   1 straipsnio 1 dalies a ir b punktuose nurodyti darbuotojai gali padėti valstybiniam veterinarijos gydytojui vykdyti fizinius patikrinimus arba patys vykdyti fizinius patikrinimus pagal Reglamento (ES) 2017/625 49 straipsnio 2 dalį tik tuo atveju, jei jie sėkmingai baigė mokymų programą, atitinkančią šio reglamento 3 straipsnyje nustatytus reikalavimus (toliau – mokymų programa).
            
            
               2.   Kompetentingos institucijos parengia ir organizuoja mokymų programą siekdamos užtikrinti, kad 1 straipsnyje nurodytus fizinius patikrinimus vykdytų reikiamą techninės kompetencijos lygį ir patirtį turintys darbuotojai. Mokymų programa yra ir teorinė, ir praktinė.
            
            
               3.   Kompetentingos institucijos saugo kiekvieno asmens mokymų programos įrašų popierinę ar elektroninę versiją, įskaitant jos datas, trukmę, programos aprašymą ir, atitinkamais atvejais, sertifikatus, kuriais patvirtinama, jog darbuotojai sėkmingai baigė mokymų programą. Valstybės narės kompetentingos institucijos užtikrina, kad visuose toje valstybėje narėje esančiuose pasienio kontrolės postuose būtų galimybė susipažinti su popierine ar elektronine mokymų įrašų versija.
            
         
         
            3 straipsnis
            Reikalavimai, susiję su mokymų programos dalykais
            
               1.   Mokymų programos turinys nustatomas atsižvelgiant į tai, kokiems gyvūnams ir prekėms yra paskirti pasienio kontrolės postai ir į darbuotojams skirtas užduotis ir atsakomybės sritis.
            
            
               2.   Mokymų programą sudaro šie dalykai:
               
                           a)
                        
                        
                           taikytini Sąjungos teisės aktai, susiję su gyvūnų ir prekių įvežimu į Sąjungą, įskaitant procedūras ir veiksmus, kuriuos reikia atlikti vykdant fizinius patikrinimus ir po jų;
                        
                     
                           b)
                        
                        
                           bendrieji gyvūnų apžiūrų principai;
                        
                     
                           c)
                        
                        
                           gyvūnų būklės patikrinimas, siekiant patikrinti jų tinkamumą vežti;
                        
                     
                           d)
                        
                        
                           praktiniai elgesio su gyvūnais pagal Sąjungos teisės aktus aspektai, įskaitant tvarką, kuria būtų užkertamas kelias delsimui pasienio kontrolės postuose ar toks delsimas sumažinamas ir, atitinkamais atvejais, gyvūnai būtų pašerti, pagirdyti, iškrauti ir nuvesti į gyvūnų laikymo patalpas;
                        
                     
                           e)
                        
                        
                           jutiminis prekių tikrinimas;
                        
                     
                           f)
                        
                        
                           transporto priemonių ir gabenimo sąlygų tyrimas, įskaitant temperatūrai jautrių prekių tvarkymą (žemos temperatūros palaikymas) ir gyvūnų vežimą;
                        
                     
                           g)
                        
                        
                           gyvūnų rūšių nustatymas, įskaitant, atitinkamais atvejais, invazinių svetimų rūšių, kaip apibrėžta Europos Parlamento ir Tarybos reglamento (ES) Nr. 1143/2014 (4) 3 straipsnio 2 dalyje, introdukuotų su gyvūnais ir prekėmis, nustatymą;
                        
                     
                           h)
                        
                        
                           kontrolės procedūros, susijusios su:
                           
                                       i)
                                    
                                    
                                       įrangos naudojimu;
                                    
                                 
                                       ii)
                                    
                                    
                                       stebėsenos planų vykdymu;
                                    
                                 
                                       iii)
                                    
                                    
                                       ėminių ėmimo procedūromis ir laboratoriniais tyrimais, susijusiais su gyvūnais ir gyvūnų bei visuomenės sveikatos aspektais;
                                    
                                 
                     
                           i)
                        
                        
                           laboratorinių bandymų rezultatų ir susijusių sprendimų aiškinimo metodai pagal taikytinų Sąjungos teisės aktų reikalavimus;
                        
                     
                           j)
                        
                        
                           rizikos vertinimas, įskaitant duomenų, susijusių su gyvūnų ir visuomenės sveikata, rinkimą siekiant atlikti tikslingus fizinius patikrinimus;
                        
                     
                           k)
                        
                        
                           kryžminės taršos prevencija ir atitiktis susijusiems biologinės saugos standartams;
                        
                     
                           l)
                        
                        
                           Reglamento (ES) 2017/625 47 straipsnio 1 dalies b punkte nurodytų prekių ženklinimo reikalavimai;
                        
                     
                           m)
                        
                        
                           tyrimai ir kontrolės metodai, kuriais siekiama nustatyti nesąžiningą ar klaidinančią prekybos veiklą.
                        
                     
         
         
            4 straipsnis
            Darbuotojų mokymai ir mainų programos, organizuojami pagal Reglamento (ES) 2017/625 130 straipsnį
            Nukrypstant nuo 2 straipsnio 1 dalies, 1 straipsnio 1 dalies a ir b punktuose nurodyti darbuotojai gali padėti valstybiniam veterinarijos gydytojui atliekant fizinius patikrinimus arba atlikti fizinius patikrinimus pagal Reglamento (ES) 2017/625 49 straipsnio 2 dalį, jei jie yra baigę mokymus arba darbuotojų mainų programas, organizuojamus pagal Reglamento (ES) 2017/625 130 straipsnį, jei tokių mokymų ar programos turinys ir dalykai atitinka šio reglamento 3 straipsnio 2 dalyje nustatytą mokymų programą.
         
         
            5 straipsnis
            Panaikinimas
            Sprendimas 93/352/EEB panaikinamas.
         
         
            6 straipsnis
            Įsigaliojimas ir taikymo data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. kovo 8 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 95, 2017 4 7, p. 1.
         
         
            (2)  2005 m. rugsėjo 7 d. Europos Parlamento ir Tarybos direktyva 2005/36/EB dėl profesinių kvalifikacijų pripažinimo (OL L 255, 2005 9 30, p. 22).
         
            (3)  1993 m. birželio 1 d. Komisijos sprendimas 93/352/EEB, nustatantis nuostatas, leidžiančias nukrypti nuo pasienio inspekcijos postų, esančių žuvų iškrovimo uostuose, patvirtinimo sąlygų (OL L 144, 1993 6 16, p. 25).
         
            (4)  2014 m. spalio 22 d. Europos Parlamento ir Tarybos reglamentas (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo (OL L 317, 2014 11 4, p. 35).